b'\n_START_ARTICLE_\nHarte Kirke\n_START_SECTION_\nHistorie\n_START_PARAGRAPH_\nSelve indgangspartiet er fra 14-1500 tallet og har en overliggende tympanon i portalen, der er udsmykket med udhuggede kors og v\xc3\xa5benhuset. T\xc3\xa5rnet er fra samme periode. T\xc3\xa5rnrummet, tjente fra 1753 til 1844 som gravkapel for Geheimer\xc3\xa5d Lieth og hans familie p\xc3\xa5 Vranderupgaard. De ejede kirken p\xc3\xa5 denne tid. T\xc3\xa5rnrummet, er det yngste rum og blev udvidet i 1844._NEWLINE_T\xc3\xa5rnet var oprindeligt h\xc3\xb8jere. Det har f\xc3\xa5et sin nuv\xc3\xa6rende h\xc3\xb8jde ved en af de ombygninger, som er foretaget i \xc3\xa5rene: 1725/ 1752 / 1875. I t\xc3\xa5rnet, h\xc3\xa6nger \xc3\xa9n stor klokke, og fra m\xc3\xb8ntaftryk i klokken, kan den dateres til omkring 1400-tallet. I 1976 er klokkens oph\xc3\xa6ng fornyet, og ringningen er i dag automatisk. I kirken, over t\xc3\xa5rnhv\xc3\xa6lvingerne h\xc3\xa6nger noget kraftigt t\xc3\xb8mmer, som menes at stamme fra det saltv\xc3\xa6rk, som Dronning Dorothea startede. Hun arrangerede ogs\xc3\xa5 at Koldinghus fik rindende vand gennem tr\xc3\xa6kanaler fra Harte. _NEWLINE_Alteret  har ikke flyttet sig fra det sted, hvor det blev opstillet i 1618. Det blev sk\xc3\xa6nket til kirken af Eggert Abildgaard og hans hustru Mette Juel. Disse 2 familiers v\xc3\xa5benskjolde kan ses \xc3\xb8verst p\xc3\xa5 altret. Alteret har 5 billeder. De to \xc3\xb8verste billeder i midten er Kristi Opstandelse og Kristi Himmelfart. Nedenunder er Kristus med korset p\xc3\xa5 vejen til Golgata og Kristus p\xc3\xa5 korset. Midterbilledet har sandsynligvis forestillet Den store Nadver, men dette maleri kunne ved kirkens store restaurering i 1976, ikke reddes, og i stedet skrev man med moderne skrift en s\xc3\xa6tning fra Johs. Kap. 3 v. 16-17: " Thi s\xc3\xa5ledes elskede gud verden,at han gav sin s\xc3\xb8n den enb\xc3\xa5rne, for at enhver, som tror p\xc3\xa5 ham, ikke skal fortabes, men have evigt liv. Thi gud sendte ikke sin s\xc3\xb8n til verden for at d\xc3\xb8mme verden, men for at verden skal frelses ved ham." Nederst p\xc3\xa5 altret st\xc3\xa5r Fader Vor, skrevet p\xc3\xa5 det dav\xc3\xa6rende sprog og med den dav\xc3\xa6rende skrivem\xc3\xa5de 1618. _NEWLINE_D\xc3\xb8befonten er af granit og man regner med den er fra fra kirkens tidligste tid. _NEWLINE_P\xc3\xa5 sydv\xc3\xa6ggen er opsat en tavle over kirkens pr\xc3\xa6ster siden reformationen. P\xc3\xa5 tavlen st\xc3\xa5r navnet Niels Gudme Blicher, en sl\xc3\xa6gtning til den kendte forfatter og pr\xc3\xa6st, Steen Steensen Blicher._NEWLINE_Kirkeskibet er det barkriggede handelsskib Norge. Det blev sk\xc3\xa6nket af overl\xc3\xa6ge Frans Dj\xc3\xb8rup, Kolding Sygehus. Han havde p\xc3\xa5 en rekreationsrejse til Norge haft s\xc3\xa5 gode resultater, at han i taknemmelighed opkaldte skibet efter landet. Orglet er fra 1981, det har 11 stemmer, 2 manualer og tremulant. 4 stemmer er flytbare,  hvilket giver orglet flere musikalske muligheder og det blev lavet af Bruhn og S\xc3\xb8n i R\xc3\xb8dekro._NEWLINE_Ved kirken er der udsigt ud over Kolding \xc3\xa5dal, og her stod den norske general Olaf Rye den 23. april 1849 og fulgte sine soldaters kamp i Slaget ved Kolding. I dette slag d\xc3\xb8de mange soldater og ved kirken er der opstillet en mindesten over tre soldater._NEWLINE_I kirkeg\xc3\xa5rdens nordlige del, er der en mindesten over fire arbejdere, som forulykkede p\xc3\xa5 den n\xc3\xa6rliggende Stallerup s\xc3\xb8. De arbejdede med anl\xc3\xa6ggelsen af Hartev\xc3\xa6rket og stenen er rejst af deres kammerater.'